maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú leis an gComhaontú idir an Comhphobal Eorpach, de pháirt amháin, agus Rialtas na Danmhairge agus Rialtas Baile Oileáin Fharó, den pháirt eile, a mhéid a bhaineann le glacadh na leasuithe ar Phrótacal 1 agus ar Phrótacal 4 a ghabhann leis an gComhaontú

MEABHRÁN MÍNIÚCHÁIN

1.Ábhar an togra

Baineann an togra seo le cinneadh lena leagtar síos an seasamh a ghlacfar thar ceann an Aontais sa Chomhchoiste, a bunaíodh faoin gComhaontú idir an Comhphobal Eorpach, de pháirt amháin, agus Rialtas na Danmhairge agus Rialtas Baile Oileáin Fharó, den pháirt eile, maidir le glacadh cinneadh ón gComhchoiste lena leasaítear Prótacal 1 agus Prótacal 4 a ghabhann leis an gComhaontú.

2.Comhthéacs an togra

2.1.An Comhaontú

Rinne an Comhphobal Eorpach an Comhaontú idir an Comhphobal Eorpach, de pháirt amháin, agus Rialtas na Danmhairge agus Rialtas Baile Oileáin Fharó, den pháirt eile (‘an Comhaontú’), a thabhairt i gcrích le Cinneadh 97/126/CE ón gComhairle. Tá sé d'aidhm ag an gComhaontú forbairt chomhchuí an chaidrimh eacnamaíoch idir an Comhphobal agus Oileáin Fharó a chur chun cinn tríd an dtrádáil chómhalartach a leathnú, dálaí cothroma iomaíochta a sholáthar don trádáil idir na Páirtithe agus cuidiú bacainní trádála a dhíchur. Tháinig an Comhaontú seo i bhfeidhm an 1 Eanáir 1997.

2.2.An Comhchoiste

Tá an Comhchoiste, coiste a bunaíodh faoi Airteagal 31(1) den Chomhaontú, freagrach as an gComhaontú a riar agus áirithíonn sé go gcuirtear chun feidhme go cuí é. Le hAirteagal 34(1) den Chomhaontú, tugtar de chumhacht don Chomhchoiste forálacha na bPrótacal a ghabhann leis an gComhaontú a leasú.

2.3.An gníomh atá beartaithe ag an gComhchoiste

Foráiltear le hAirteagal 36 den Chomhaontú go mbreithneoidh an tAontas, arna iarraidh sin d’Oileáin Fharó, feabhas a chur ar na deiseanna rochtana i gcás táirgí sonracha agus a lamháltais taraife a leathnú i gcás táirgí iascaigh de chuid Oileáin Fharó.

I gcomhréir le torthaí na caibidlíochta idir an Coimisiún Eorpach agus Oileáin Fharó, mar a comhaontaíodh ag an 18ú cruinniú den Chomhchoiste a tionóladh in Norðragøta, Oileáin Fharó an 9 Deireadh Fómhair 2019, tá an Comhchoiste le cinneadh a ghlacadh maidir le leasuithe ar Phrótacal 1 agus ar Phrótacal 4 a ghabhann leis an gComhaontú.

3.An seasamh atá le glacadh thar ceann an Aontais

Leis na leasuithe atá beartaithe dírítear ar an rochtain atá ag an dá Pháirtí ar an margadh a mhéadú don dá Pháirtí mar a comhaontaíodh an 9 Deireadh Fómhair 2019 ag an 18ú cruinniú den Chomhchoiste. Trí cinn de leasuithe ábhartha atá ann:

–Prótacal 1: Cuirtear saláin reoite agus leasaithe (cóid AC 0303 53 90 agus 1604 13 90) ar liosta na dtáirgí i dTábla I den Iarscríbhinn a ghabhann le Prótacal 1 a ghabhann leis an gComhaontú, lena léirítear na dleachtanna custaim fabhracha agus na coinníollacha eile atá le cur i bhfeidhm ar allmhairiú táirgí ar de thionscnamh Oileáin Fharó iad agus a thugtar as Oileáin Fharó isteach sa Chomhphobal. Cuirfidh an tAontas dleachtanna allmhairiúcháin nialasacha i bhfeidhm ar na táirgí sin de thionscnamh Oileáin Fharó. Chuir Oileáin Fharó an iarraidh sin faoi bhráid an Aontais i gcomhréir le hAirteagal 36 den Chomhaontú agus chomhaontaigh na Páirtithe Prótacal 1 a leasú.

–Prótacal 4: Scriostar fonóta 1 agus mír 2 d’Airteagal 1 de Phrótacal 4 a ghabhann leis an gComhaontú. I bhfonóta 1 cuirtear srian ar ghlútan breise a chur i mbeatha éisc a onnmhairítear ó Oileáin Fharó chuig an Aontas, srian a bhfuil feidhm aige maidir le cóid AC ex 2309 90 10, ex 2309 90 31 agus ex 2309 90 41. Déantar tagairt i mír 2 do na ceanglais deimhniúcháin agus rialaithe maidir leis an taraif-chuóta a osclaítear i gcás beatha éisc faoi chóid AC ex 2309 90 10, ex 2309 90 31 agus ex 2309 90 41. Is ag cruinniú an Chomhchoiste i Samhain 2017 a d’iarr Oileáin Fharó ar dtús go scriosfaí iad, agus é mar argóint acu gur tháinig forbairt mhór ar chomhdhéanamh na beatha éisc d’earnáil an dobharshaothraithe, forbairt a d’fhág gur mó tábhacht atá le glútan mar chomhchuid.

–Prótacal 4: Cuirtear isteach airteagal nua lena mbunaítear taraif-chuótaí le haghaidh earraí feola a onnmhairítear ón Aontas chuig Oileáin Fharó. Faoi chuimsiú na caibidlíochta thuasluaite, d’iarr an tAontas go méadófaí an rochtain ar an margadh i gcás onnmhairiúcháin caoireola de chuid an Aontais chuig Oileáin Fharó. Chomhaontaigh na Páirtithe taraif-chuóta a bhunú le haghaidh réimse táirgí caorach (cóid AC 0204, 0206 80 99, 0206 90 99, 0210 90 11, 0210 90 60, ex 0210 90 90). Tabharfar isteach an taraif-chuóta, taraif-chuóta faoina mbeidh feidhm ag dleacht allmhairiúcháin nialasach, de réir a chéile: 40 tona amhail ón uair a ghlacfar an gníomh atá beartaithe (i.e. 2020), agus 80 tona amhail ó thrí bliana dá éis sin (i.e. 2023).

Chuir an Coimisiún na Ballstáit ar an eolas faoi thoradh na caibidlíochta sin le linn an chruinnithe a bhí ag Meitheal na Comhairle um Chomhlachas Saorthrádála na hEorpa (CSTE), a tionóladh an 24 Deireadh Fómhair 2019.

4.Bunús dlí

4.1.Bunús dlí nós imeachta